Reusevonds 'ivermektien' by lughawe | Maroela Media
Reusevonds 'ivermektien' by lughawe
Die reusesvonds van ongeregistreerde medisyne (Foto: SAPD)
Miljoene rande se ongeregistreerde medisyne is vandeesweek by die OR Tambo-lughawe gekonfiskeer. Hoewel dit nog nie amptelik bevestig kon word nie, vermoed die polisie dat die pille wat ontdek is, die Covid-19-"wondermiddel" ivermektien is.
Dit word beskou as die grootste beslaglegging van onwettige medisyne vir die jaar.
Die ongeregistreerde medisyne, hoofsaaklik in tabletvorm, is waarskynlik vir verkoopsdoeleindes vir die behandeling van Covid-19 ingevoer.
Kol. Athlenda Mathe, woordvoerder van die polisie, sê die polisie het die tablette met 'n markwaarde van sowat R126 miljoen tydens 'n inspeksie van 'n besending ontdek. Die besending was van Indië afkomstig.
"Toe die Suid-Afrikaanse Gesondheidsprodukte Reguleringsowerheid (Sahpra) die medisyne nagaan, het hulle gevind dat die maatskappy wat die medisyne die land ingevoer het, dit gedoen het sonder die nodige skriftelike goedkeuring en magtiging van die reguleringsowerheid," sê Mathe.
Niemand is tot dusver in hegtenis geneem nie. Interpol werk saam met owerhede in Indië om die presiese afleweringsadres van die besending vas te stel.
Maroela Media het vroeër berig dat dokters nou mag voortgaan om Covid-19-pasiënte met ivermektien te behandel, mits hulle 'n artikel 21-aansoek indien. Dokters hoef egter nie vir goedkeuring te wag voordat hulle met die behandeling begin nie.
In Januarie is sewe mense in hegtenis geneem vir die onwettige invoer van ongeregistreerde ivermektien. Een persoon is op die King Shaka-lughawe in hegtenis geneem, terwyl die ander ses op die OR Tambo-lughawe vasgetrek is.
Die sewe verdagtes is tans uit op borgtog.
"Die polisie vestig derhalwe die aandag van farmaseutiese ondernemings, insluitend gesondheidskenners, op die Wet op Medisyne wat duidelik sê dat elkeen wat medisyne na die land wil invoer, skriftelike magtiging van Sahpra moet hê.
"Daar moet ook op gelet word dat diegene wat nie die wet nakom nie, aangekeer en voor 'n geregshof gebring sal word om verantwoording te doen oor die onwettige handel en/of invoer van ongeregistreerde medisyne."
Die polisie het miljoene rande se ongeregistreerde medisyne by die OR Tambo-lughawe ontdek (Foto: SAPD)
Die Ivermektien-tablette wat gevind is (Foto: SAPD)
In die nuus ivermektien OR Tambo
Bedryf bloei miljarde weens drankverbod
IEB: Effens minder matrikulante slaag
Taalgebruik: as, indien, wanneer
Konfiskeer dit en gee aan GP's om vir mense in brandpunte te versprei. Dit kan baie lewens red!
Dit gaan in elk geval in een of ander regeringsamptenaar se hande beland wat dit teen reuse wins gaan verkoop.
Ons is nou die 'puppets' van die regering. Hulle trek ons toutjies. Jy mag nie keuses maak nie. Daardie ivermektien gaan weer verdwyn tussen die kaders en hulle families want waarheen anders? Die newe-effekte van die entstowwe word tans getoets deur die wêreld se proefkonyne en daar is mos nou miljoene. Ivermektien is al jare bekend en word gebruik deur mense. Maar jy mag nie 'n middel invoer wat help vir die virus nie. Jy MOET ingeënt word.